Elin Fflur

Cantores a chyflwynydd radio a theledu yw **Elin Fflur**.

## **Bywyd cynnar**

Fe’i ganed yn Llanfairpwllgwyngyll, Ynys Môn ar y 26ed o Orffennaf 1984, i deulu cerddorol. Roedd ei mam, Nest Llewelyn Jones, yn gantores gyda’r grŵp roc-gwerin blaengar Brân rhwng 1975 ac 1976.

Bu Elin Fflur yn cystadlu mewn eisteddfodau er pan oedd yn ifanc, ac yn ei harddegau ffurfiodd y grŵp pop Carlotta gyda’i brawd Ioan Llywelyn.

## **Gyrfa**

Daeth i sylw cenedlaethol am y tro cyntaf yng nghystadleuaeth Cân i Gymru, 2002, pan gipiodd y wobr gyntaf gyda’i pherfformiad o gân Arfon Wyn ‘Harbwr Diogel’. Yn dilyn llwyddiant ‘Harbwr Diogel’ bu’n canu gyda grŵp Arfon Wyn, Y Moniars, gan ryddhau record hir o dan yr un teitl yn 2002.

Flwyddyn yn ddiweddarach, rhyddhaodd ei record hir unigol gyntaf Dim Gair (Sain, 2003), a ddangosai ystod ei gallu fel cantores wrth symud yn gymharol ddidrafferth o roc grymus y gân deitl i faledi roc anthemig megis ‘Y Llwybr Lawr i’r Dyffryn’ ac ‘Mae’r Ysbryd yn Troi’.

Dilynwyd y record honno gan ail record hir o’r enw Cysgodion, a oedd yn cynnwys fersiwn Elin Fflur o’r alaw gofiadwy ‘Colli Iaith’, a ganwyd yn wreiddiol gan Heather Jones yn 1971. Erbyn hyn roedd yn perfformio’n gyson ledled Cymru gyda’i band, a oedd yn cynnwys Siôn Llwyd ar y gitâr fas, y gitâr acwstig a’r allweddellau, Jason Huxley ar y gitâr flaen a Deian Elfryn ar y drymiau. Rhyddhawyd *Cysgodion* yn 2004 gyda Rob Reed yn cynhyrchu, ac EP boblogaidd yn cynnwys y gân ‘Ysbryd Efnisien’ yn 2006.

Ar ôl treulio cyfnod yn Efrog Newydd yn gweithio gyda chyn-gynhyrchydd Bonnie Tyler a Meatloaf, Jim Steinman, dychwelodd Elin Fflur i Gymru a rhyddhau ei thrydedd record hir, Hafana, ar label Grawnffrwyth yn 2008.

Bu hefyd yn wyneb cyfarwydd ar S4C, yn wreiddiol ar y rhaglen gerddoriaeth Nodyn. Ers 2011 mae Elin wedi cyd-gyflwyno Cân i Gymru gyda Dafydd Meredydd (2011-2013), Gethin Evans (2014) a Trystan Ellis-Morris (2015-).

Yn 2012, daeth yn un o brif gyflwynwyr y rhaglen cylchgrawn nos Heno. Cyflwynodd ei sioe gyntaf ar 14 Mai 2012. Yn ddiweddarach, daeth yn angor ar gyfer digwyddiadau blynyddol Cymru fel Eisteddfod Genedlaethol Urdd, Eisteddfod Gerdd Ryngwladol Llangollen ac Eisteddfod Genedlaethol Cymru. Mae hi hefyd wedi cyflwyno penodau o Noson Lawen dros y blynyddoedd.

Ers 2018, mae Elin wedi bod yn gyflwynydd ar gyfer sioe frecwast BBC Radio Cymru 2 pan fydd y prif gyflwynwyr Dafydd Meredydd a Caryl Parry Jones yn absennol.

Ar 2018, cymerodd Fflur ran mewn rhaglen ddogfen ar S4C yn strand DRYCH, Chdi, Fi ac IVF, yn dilyn ei hymdrechion hi a’i gŵr, Jason Harvey i geisio beichiogi babi gan ddefnyddio IVF.

Yn 2020, dechreuodd Fflur gyflwyno Sgwrs dan y Lloer. Mae'r gyfres yn cynnwys Fflur yn cwrdd â gwestai enwog a chael sgwrs agos â nhw yn eu gardd gefn eu hunain yn ystod y nos.

## **Bywyd personol**

Ar 15 Rhagfyr 2012, priododd Fflur â Jason Rusell Harvey, cyn chwaraewr pêl-droed i Llanfairpwll F.C. Mae'r cwpl wedi siarad yn agored am eu hymdrechion i feichiogi drwy driniaeth IVF. Mae Fflur hefyd wedi siarad yn onest am y torcalon wrth golli babi ychydig wythnosau ar ôl darganfod ei bod yn feichiog.

## **Cyfeiriadau**

1. ↑ https://wici.porth.ac.uk/index.php/Fflur,\_Elin\_(g.1984)
2. ↑ https://www.thefreelibrary.com/Respectable+side+to+singing+in+English%3b+Ioan+and+Elin+Llewelyn+from...-a081587489
3. ↑ https://www.discogs.com/artist/5529492-Elin-Fflur?type=Credits&filter\_anv=0
4. ↑ https://www.dailypost.co.uk/whats-on/whats-on-news/pennys-people-elin-fflur-living-8594147
5. ↑ https://www.theguardian.com/theobserver/2004/mar/21/features.magazine27
6. ↑ https://www.dailypost.co.uk/whats-on/film-tv/elin-fflur---homeward-bound-2785613
7. ↑ https://www.s4c.cymru/en/press/post/27712/elin-fflur-joins-heno-team-and-starts-her-new-job-on-a-high/
8. ↑ https://www.bbc.co.uk/programmes/m00046f5
9. ↑ https://www.bbc.co.uk/programmes/p08dy46x
10. ↑ https://www.dailypost.co.uk/news/north-wales-news/singer-elin-fflur-speaks-heartbreak-15079119